Izvor: N1

Troje poslanika Dosta je bilo (DJB) saopštila su da su napustili taj pokret i poslanički klub jer se rukovodstvo samo deklarativno zalaže za principe demokratije i transparentnosti. "Srce im nije u DJB već na drugom mestu, želim im sve najbolje", poručio lider pokreta Saša Radulović.

Poslanički klub DJB-a napustili su Sonja Pavlović, Aleksandra Čabraja i Jovan Jovanović.

"Na ovaj težak korak odlučili smo se kada se ispostavilo da su uzaludna sva nastojanja da se organizacija, odnosno buduća stranka, utemelji na principima demokratije i transparentnosti, za koje se rukovodstvo deklarativno zalaže", piše u zajedničkom saopštenju.

Kako su istakli, jedna od najznačajnijih posledica nepostojanja demokratskih procedura u okviru organizacije, odnosno ignorisanja mišljenja članstva, jeste i odugovlačenje sa donošenjem odluke o tome kako će DJB nastupiti na predstojećim predsedničkim izborima.

"Time je marginalizovana uloga pokreta u ovom presudnom izbornom ciklusu, a svaka odluka koja bude doneta u narednim danima biće shvaćena kao zakasnela, iznuđena i neiskrena", navodi se u saopštenju.

00:00 Izvor: N1

Radulović: Srce im nije u DJB, želim im sve najbolje

Lider DJB Saša Radulović je na Tviteru napisao da se Pokret tokom vikenda "pozdravio sa nekoliko funkcionera kojima srce nije u DJB već na drugom mestu".

Tokom vikenda smo se i pozdravili sa nekoliko funkcionera kojima srce nije u DJB već na drugom mestu. Želimo im sve najbolje. — Saša Radulović (@SasaRadulovich) February 20, 2017

Radulović je pomenuo i jednomesečno "opsedanje i rovaranje" po njihovoj organizaciji "od strane jedne kampanje".

Nakon bukvalnog jednomesečnog opsedanja i rovarenja po našoj organizaciji od strane jedne kampanje, imamo poruku: Dosta je bilo :) — Saša Radulović (@SasaRadulovich) February 20, 2017

On je naveo i da je skuština stranke zakazana za subotu, 4. mart, te da će DJB tada doneti "sve odluke o izborima".